3 โบรกฯ เชียร์ซื้อ HANA หุ้นปลอดภัยกลุ่มอิเล็กฯ ลุ้นกำไรปีนี้ 2.6 พันลบ. รับดีมานด์พุ่ง
3 โบรกเกอร์ คาด HANA จะเติบโตในช่วงไตรมาส 2 จากความต้องการของกลุ่มสื่อสารทั้ง Smartphone, Adapter และกลุ่มยานยนต์ ส่งผลให้อัตรากำลังผลิตเฉลี่ยสูงถึงแตะ 90% และอนาคตมีการเร่งปรับปรุงโรงงานจีนรับกระแส "Made in 2025" โดยพึ่งพา “สหรัฐฯ” น้อยลง สนับสนุนกำไรสุทธิปี 2564 แตะ 2.6 พันล้านบาท เชียร์ซื้อเป้าสูงสุด 72 บาท
3 โบรกเกอร์ คาด HANA จะเติบโตในช่วงไตรมาส 2 จากความต้องการของกลุ่มสื่อสารทั้ง Smartphone, Adapter และกลุ่มยานยนต์ ส่งผลให้อัตรากำลังผลิตเฉลี่ยสูงถึงแตะ 90% และอนาคตมีการเร่งปรับปรุงโรงงานจีนรับกระแส "Made in 2025" โดยพึ่งพา “สหรัฐฯ” น้อยลง สนับสนุนกำไรสุทธิปี 2564 แตะ 2.6 พันล้านบาท เชียร์ซื้อเป้าสูงสุด 72 บาท
7 มิ.ย. 2564

นายกิจพณ ไพรไพศาลกิจ ผู้อำนวยการฝ่ายวิเคราะห์และนักกลยุทธ์ บริษัท หลักทรัพย์ยูโอบี เคย์เฮียน (ประเทศไทย) จำกัด (มหาชน) เปิดเผยว่า แนวโน้มผลดำเนินงานของ บริษัท ฮานา ไมโครอิเล็คโทรนิคส จำกัด (มหาชน) หรือ HANA ช่วงไตรมาส 2/2564 คาดการณ์ว่าจะออกมาดีขึ้น และดีต่อเนื่องไปในครึ่งปีหลัง ซึ่งราคาหุ้น HANA ได้ปรับตัวขึ้นมาตอบรับบ้างแล้ว
ขณะนี้ราคาขึ้นมาเกินราคาเป้าหมายที่ให้ไว้ที่ 64 บาทต่อหุ้น โดยถือว่ามีการเล่นเก็งกำไรกันไปพอควร ตั้งแต่นี้ไปก็จะต้องติดตามดูว่าผลประกอบการจะออกมาอย่างไร หากออกมาดีก็มีแนวโน้มที่จะปรับประมาณการขึ้นต่อไปในอนาคต
ทั้งนี้ HANA ซึ่งถือว่าเป็นหุ้นที่ไม่มีปัญหาฐานะการเงิน และไม่มีความเสี่ยงในเรื่องหนี้ หรือแทบไม่มีหนี้เลย ส่งผลให้เป็นหุ้นที่ปลอดภัยในการลงทุน อีกทั้งเป็นหุ้นในกลุ่มอิเล็กทรอนิกส์ที่ปลอดภัยในการลงทุนจากสถานการณ์การแพร่ระบาดไวรัสโควิด-19 ในประเทศอีกด้วย จากที่เป็นธุรกิจที่เกี่ยวข้องกับการส่งออก ไม่เกี่ยวข้องกับกำลังซื้อในประเทศ
นอกจากนี้ HANA ยังมีแผนที่จะขยายธุรกิจไป Power management เป็นสินค้าที่มีความต้องการสำหรับแนวโน้มในอนาคตอย่าง EV เป็นต้น พร้อมคาดการณ์กำไรสุทธิปี 2564 ไว้ที่ 2,629 ล้านบาท เติบโตจากปี 2563 ที่มีกำไรสุทธิ 1,913 ล้านบาท
ส่วน บริษัทหลักทรัพย์ เมย์แบงก์ กิมเอ็ง (ประเทศไทย) จำกัด (มหาชน) ระบุในบทวิเคราะห์ฯคาดการณ์ว่ากำไร HANA จะเติบโตขึ้น จากไตรมาสก่อนหน้าและจากงวดเดียวกันของปีก่อน ซึ่งในไตรมาส 2/2564 มาจากความต้องการสินค้าในกลุ่มสื่อสารทั้ง Smartphone, Adapter และกลุ่มยานยนต์ ซึ่งสองอุตสาหกรรมข้างต้น คิดเป็น 40-45% ของรายได้บริษัท ทำให้อัตรากำลังผลิตเฉลี่ยสูงถึง 80-90% และกำลังผลิตโรงงาน IC อยุธยาเพิ่มขึ้น 25-30% จากงวดเดียวกันของปีก่อน (เพิ่มขึ้น 10% ของรายได้รวม) เริ่มเดินเครื่องช่วงกลางปี รวมถึงค่าเงินบาทอ่อนค่า 31.3 บาทต่อเหรียญ เพิ่มขึ้น 3% ตั้งแต่ต้นไตรมาสปัจจุบันจนถึงวันที่ปัจจุบัน
โดยระยะสั้นประเด็นที่วัตถุดิบ หรือ Chip ขาดตลาด อาจส่งผลกระทบบ้างในไตรมาส 3/2564 แต่จะจำกัดเนื่องจากลูกค้าได้เตรียมแผนไว้แล้ว ขณะบริษัทมีฐานลูกค้าในหลายอุตสาหกรรมจะช่วยลดความเสี่ยงจากการหยุดผลิตลง สนับสนุนแนวโน้มรักษาระดับกำไรทรงตัวในระดับสูงตลอดช่วงไตรมาส 3 และไตรมาส 4 ปี 2564
นอกเหนือจากการเติบโตในธุรกิจเดิมที่ได้รับคำสั่งซื้อเพิ่มเติม บริษัทยังมองหาโอกาสเติบโตใหม่ๆโดยเฉพาะเทคโนโลยีด้าน Power management เป็นสินค้าที่ความต้องการสำหรับแนวโน้มในอนาคตทั้ง EV , สินค้า 5G โดยปัจจุบันอยู่ระหว่างพัฒนาในประเทศเกาหลีก่อนเริ่มจำหน่ายในไตรมาส 3 และไตรมาส 4 ปี 2564 ทำให้มีมุมมองบวกต่อ HANA ที่ทยอยเปลี่ยนภาพจากเดิมเป็นผู้รับจ้างผลิต (EMS : Electronics Manufacturing services) ไปสู่รูปแบบ ODM (Original Design Manufacturer) ที่มีแบรนด์ของตนเองทำให้มี Upside risk ต่อประมาณการยอดขายของสินค้า
โดยอัตรากำไรขั้นต้นตาม product mix สินค้า High-end สูงขึ้น พร้อมคาดการณ์กำไรปี 2564 ที่ 2,214 ล้านบาทเพิ่มขึ้น 16% จากงวดเดียวกันของปีก่อน ซึ่งเป็นอัตราที่สูงกว่าค่าเฉลี่ยในอดีต ซึ่งราคาเป้าหมายอยู่ที่ 68 บาท
ด้าน บริษัทหลักทรัพย์ โนมูระ พัฒนสิน จำกัด (มหาชน) คาดการณ์ว่างบไตรมาส 2/2564 ของ HANA ที่ 689 ล้านบาท เพิ่มขึ้น129% จากไตรมาสก่อนหน้า เนื่องจากคำสั่งซื้อเพิ่มขึ้นจากความต้องการของลูกค้าเพิ่มขึ้นในทุกกลุ่มทั้งรถยนต์ เทเลคอม อุตสาหกรรม ส่งผลให้ HANA ใช้กำลังการผลิตเกือบเต็มในโรงงานอยุธยา, ลำพูน และสหรัฐ ขณะที่ค่าเงินบาทอ่อนค่าจะช่วยเรื่องมาร์จิ้นให้ดีขึ้นด้วย ส่วนข่าว chip shortage ลูกค้าทุกกลุ่มยังสั่งซื้อตามปกติ แต่เรื่องวัตถุดิบผลิตเซมิคอนดักเตอร์คือลวดทองแดงเริ่มมีระยะเวลาในการสั่งซื้อนานขึ้น อาจทำให้สายการผลิตเซมิฯของ HANA ใช้กำลังการผลิตได้ไม่เต็มที่ในไตรมาส 3/2564
อย่างไรก็ตาม ยังคาดกำไรสุทธิเติบโต 22% ในปี 2564 ที่ 2.32 พันล้านบาท ปัจจัยบวกในอนาคตคือการเร่งปรับปรุงโรงงานจีนรับกระแส “Made in 2025” ที่จีนจะทำ tech center ของจีนเองและพึ่งพาสหรัฐน้อยลง ด้วยฐานะทางการเงินของ HANA ที่มีเงินสดถึง 9 พันล้านบาท และไม่มีหนี้ทำให้ HANA เร่งลงทุนในอยุธยาและจีนได้ง่าย นอกจากนี้ HANA กำลังพัฒนาสินค้าใหม่คือ Power management Semiconductor หรือ SiC ซึ่งมาร์จิ้นสูง ใช้ในผลิตภัณฑ์ที่ต้องการใช้ไฟฟ้าสูง เช่น EV car คาดการณ์ว่าจะเห็นรายได้ในปีหน้า โดยให้ราคาเป้าหมายอยู่ที่ 72 บาท